KIRJALLINEN KYSYMYS P-2190/99 esittäjä(t): Georg Jarzembowski (PPE-DE) komissiolle. Linja-autojen rekisteröinti Ranskassa.



Virallinen lehti nro 219 E , 01/08/2000 s. 0113 - 0114



KIRJALLINEN KYSYMYS P-2190/99 esittäjä(t): Georg Jarzembowski (PPE-DE) komissiolle (19. marraskuuta 1999) Aihe: Linja-autojen rekisteröinti Ranskassa Euroopan yhteisön direktiiveissä 96/36/EY(1) ja 96/37/EY(2) säädetään linja-autojen rekisteröimistä koskevista edellytyksistä. Vuoden 1999 lokakuun 1. päivästä lähtien jäsenvaltiot voivat rekisteröidä ainoastaan sellaisia linja-autoja, joiden kaikissa istuimissa on turvavyöt (direktiivi 96/36/EY) ja joiden istuimet on kiinnitetty runkoon direktiivin 96/37/EY säännösten mukaisesti. Ranska on pannut direktiivit 96/36/EY ja 96/37/EY täytäntöön 5. joulukuuta 1996 tehdyllä ministeriön päätöksellä, joka koskee moottoriajoneuvojen turvavöitä ja kiinnitysjärjestelmiä, turvavöiden kiinnitysjärjestelmää, istuinten kestävyyttä ja kiinnitystä sekä niskatukia (virallinen lehti 18.12.1996, s. 18622). Tässä päätöksessä Ranska edellyttää, että 1. lokakuuta 1999 lähtien kaikkien Ranskassa ensimmäistä kertaa rekisteröitävien linja-autojen on oltava direktiivien säännösten mukaisia. Direktiivin soveltamisalaan kuuluvat sekä uudet ajoneuvot, jotka rekisteröidään ensimmäistä kertaa, että vanhoja tai käytettyjä ajoneuvoja, jotka on jo rekisteröity toisessa jäsenvaltiossa ja jotka nyt merkitään Ranskan rekisteriin. Tämä vanhoja tai käytettyjä ajoneuvoja koskeva sääntely lienee tavaroiden vapaan liikkuvuuden periaatteen vastainen ja merkinnee tariffeihin kuulumatonta kaupan estettä jäsenvaltioiden välillä. Edellä mainitun johdosta kysyn komissiolta seuraavaa: 1. Mitä mieltä komissio on Ranskan lainsäädännöstä, joka koskee toisessa jäsenvaltiossa jo kertaalleen rekisteröityjen linja-autojen rekisteröimistä? 2. Mitä toimia komissio aikoo toteuttaa varmistaakseen, että tavaroiden vapaa liikkuvuus koskee myös Ranskaan vietäviä vanhoja tai käytettyjä linja-autoja? (1) EYVL L 178, 17.7.1996, s. 15. (2) EYVL L 186, 25.7.1996, s. 28. Frederik Bolkesteinin komission puolesta antama vastaus (6. joulukuuta 1999) Arvoisa parlamentin jäsen on kiinnittänyt komission huomion niihin vaatimuksiin, joita Ranskassa sovelletaan jossakin muussa jäsenvaltiossa jo rekisteröityjen linja-autojen typpihyväksyntään ja näin ollen myös rekisteröintiin. Komissio on ottanut yhteyttä Ranskan viranomaisiin, ja komissiolle on ilmoitettu, että kaikkiin moottoriajoneuvoihin (myös linja-autoihin) sovelletaan 5. joulukuuta 1996 annettua ja muutettua ministeriön päätöstä, joka sisältää tiettyjä säännöksiä turvavöiden kiinnityksestä, istuinten kestävyydestä ja kiinnityksestä sekä edellä mainittuihin moottoriajoneuvoihin asennetuista turvavöistä ja turvajärjestelmistä. Tämän tekstin alkuperäisessä versiossa (8 artiklassa) asetetaan ehto, jonka mukaan jossakin toisessa jäsenvaltiossa rekisteröityjen ajoneuvojen on oltava niiden vaatimusten mukaisia, joita sovelletaan ensimmäistä kertaa käyttöön otettaviin ajoneuvoihin ajoneuvokohtaisen hyväksynnän saantipäivänä (eli päivänä, jona rekisteröintiä haetaan). Ranskan viranomaiset olivat tietoisia tämän määräyksen aiheuttamista ongelmista ja muuttivat kyseistä tekstiä. Päätös hyväksyttiin 7. syyskuuta 1999. Toisessa jäsenvaltiossa rekisteröityihin ajoneuvoihin sovelletaan vastedes vaatimuksia, jotka olivat voimassa, kun ajoneuvo otettiin käyttöön ensimmäistä kertaa (eikä siis tyyppihyväksynnän saantipäivänä voimassa olevia vaatimuksia). Tämän muutoksen pitäisi poistaa tavaroiden vapaan liikkuvuuden esteet, joihin parlamentin jäsen viittaa.